b'\n_START_ARTICLE_\nAxel Nygaard\n_START_SECTION_\nKarriere\n_START_PARAGRAPH_\nAxel Nygaards kunst var i mere end 50 \xc3\xa5r dagligt tilg\xc3\xa6ngelig for alle danskere i magasiner og aviser. Is\xc3\xa6r vejrtegningerne fik ikonagtig status og medf\xc3\xb8rte sammenligninger med H.C. Andersen. Samtidens kulturpersonligheder besk\xc3\xa6ftigede sig med hans kunst og beskrev ham som Danmarks st\xc3\xb8rste bladtegner. Sophus Claussen, Otto Gelsted, Piet Hein, Tom Kristensen og Aage Berntsen hyldede ham i digte._NEWLINE_Nygaards opgaver bestod f\xc3\xb8rst og fremmest i at illustrere, og han beherskede flere helt personlige udtryksformer og anvendte ofte tegnestilen som tidsreference. AN bringer bladtegningens europ\xc3\xa6iske \xc3\xa5nd til Danmark og tegner i flere man\xc3\xa9rer. Man har talt om den f\xc3\xb8rste, den anden og den tredje Nygaard. Han overf\xc3\xb8rer i samarbejde med Valdemar Andersen farvelitografiets teknik til rotationspressen, og han introducerer grafisk design i avisen ved at tilrettel\xc3\xa6gge br\xc3\xb8dteksten sammen med sine tegninger og sine tegnede alfabeter.'